Nous Jehan de Challon, cuens de Aussoure et sires de Roichefort, faisons savoir à thous que nous avons proumis par nostre serement à nostre chier neveu et nostre seigneur Othe de Bourgongne, seigneur de Salins, que nous li aiderons encontre toutes gens sans meffaire, à petite force et à grant, de nos chasteax, de nos villes, et de nos gens. Ou tesmoing de ce avons mis nostre seel en ces lettres. Donné le lundi après l’octave de la Penthecouste, l’an de grace corrant par M. CC. LXV.